《满江红 羽檄交驰，慨然有从军之志，感而赋此》
清代·徐釚

宝剑装成，思燕颔、当年投笔。讵便少、乌号赤兔，流星霹雳。

笳吹横天营壁冷，戈错匝地烽烟急。问何为、犹自著青衫，真无策。

射虎恨，难消释。斩蛟志，今须毕。把茶经笛谱，忙忙收拾。

生怕死埋白玉麈，且教醉拓黄金戟。看马前、飞檄扫千军，呼杀贼。

作者简介：徐釚（qiú ）（1636～1708）清代词人。字电发，号虹亭、鞠庄、拙存，晚号枫江渔父。吴江（今属江苏苏州）人。康熙十八年（1679）召试博学鸿词，授翰林院检讨，入史馆纂修明史。因忤权贵，二十五年归里后，东入浙闽，历江右，三至南粤，一至中州。游历所至与名流雅士相题咏。康熙皇帝南巡，两次赐御书，诏原官起用，不肯就。卒年七十三。